Rowers gryp studente wat op Uber wag(Foto ter illustrasie: Pixabay) “’n Duisend dinge het deur my kop gegaan. Niks het hulle gekeer om ons te skiet en weg te ry nie.” Só sê ’n tweedejaarstudent aan die Noordwes-Universiteit in Potchefstroom nadat hy en drie vriende Saterdagaand in die ooste van Pretoria ontvoer en beroof is. Die student het saam met sy vriende, studente aan die Universiteit van Pretoria, op ’n Uber naby Atterburyweg in Menlopark gewag toe ’n taxi met ses gewapende mans hulle oorval het. Die rowers het hulle in die taxi gedwing en deurentyd vuurwapens teen hul koppe gedruk. Die studente moes hulle bankkaarte, pinnommers, selfone, beursies en horlosies oorhandig. “Hulle het op ons geskree en gesê ons moet afkyk. Ons vriendin het begin huil en hiperventileer. Toe ek opkyk het een van die rowers my teen die kop geslaan. Hulle het ons ’n rukkie later op ’n onbekende plek afgelaai en gesê ons moet plat op die gras lê.” Die taxi het weggejaag en die vriende kon daarin slaag om ’n verbygaande motoris te stop wat hulle opgelaai en na vriende se woonstel geneem het. Hulle het die voorval by die Brooklyn-polisiestasie aangemeld en die saak word tans ondersoek. Die Potchefstroomse student het aan Maroela Media gesê dat hy vir die naweek by sy ma in Montana gekuier het en op dié aand by ’n geselligheid in 23ste Laan in Menlopark was. Die vriende het beplan om hierna na ’n nabygeleë kuierplek te gaan. “Ons was ’n groot groep en het twee Ubers bestel. Die eerste Uber het die helfte van die groep opgelaai en ons het vir die tweede Uber gewag. Die Uber-bestuurder het op die toepassing aangedui dat hy om die draai naby Atterburyweg wag, maar net daarna die rit gekanselleer. Ons was nog besig om ’n nuwe Uber te bestel toe die taxi skielik langs ons stop,” het hy gesê. “Dis darem maar baie toevallig.” Volgens sy ma is al vier vriende baie getraumatiseerd en ontvang hulle tans berading. “Die kinders het juis vir veiligheid ’n Uber bestel. Hulle was verantwoordelik. Jongmense en ouers moet egter daarvan bewus wees dat so iets in ŉ oogwink kan gebeur.”